मेरी निगाहों से यह प्रश्न स्वत: महाराज प्रबीर के पास पहुँच गया था। वे अब और भी गंभीर हो गये थे। महाराज नें इतिहास को कुरेदना जारी रखा। व्यवस्था कोई भी हो उसका जनता से सीधा संवाद होना चाहिये। लोकतंत्र वहाँ तक तो ठीक है जहाँ जनता इतनी जागरुक है कि अपने अधिकार जानती हो। अधिकार समझ सकने और उपभोग करने वाली जनता ही कर्तव्यों के प्रति भी जागरूक रहेगी। अन्यथा तो हम किसी क्षेत्र की बदहाली के दोषारोपण के लिये चेहरों और कारणों की तलाश करते रहेंगे, हासिल होगा शून्य। मैं आश्चर्य करता हूँ कि जो रिआया इतनी जागरुक थी कि उसमें अपने राजा का घेराव करने या उसकी लोक हित में अवहेलना तक करने का साहस था वह भेड़ कैसे हो गयी या बना दी गयी? मैं 1876 में राजा भैरमदेव के शासनकाल की ओर ले कर चलता हूँ। घटना रोचक है। राजा भैरमदेव प्रिंस ऑफ वेल्स से मुलाकात करने मुम्बई जा रहे थे। रियासत को मंत्रियों के हाँथो छोड़ देने के विरोध में जनता का उग्र हो जाना क्या यह प्रमाणित नहीं करता कि आदिम जनता की तत्कालीन राजनीति पर कितनी गहरी पकड़ थी?...... लेकिन अधिकार का नशा दीवानों से अधिक उनके चमचों और नौकरों को हुआ करता था। फैल रहे असंतोष की आपाधापी में दीवान के नौकरों/ चमचों के हाँथो कुछ मुरिया आदिवासियों की हत्या हो गयी।